Hkrati EBU vlado poziva, naj ne izvaja političnega pritiska na javno radiotelevizijo, saj ta v času epidemije koronavirusa igra ključno vlogo pri boju proti covid-19, pri tem pa je udeležena do konca svojih zmogljivosti.

"Slovenska vlada napada zaposlitvene, finančne in programske politike RTV Slovenija, tega pa ne podkrepi z empiričnimi podatki. Čeprav pozdravljamo kritiko, pa se bojimo, da so obtožbe namenjene spodkopavanju neodvisnosti javnega servisa, njegovih kompetenc in vodstva ter nadzornih teles," je zapisal EBU v javnem pozivu.

Način financiranja RTV Slovenija nujno potrebuje spremembe, s katerimi bodo zagotovljena potrebna sredstva za izpolnjevanje pomembnega poslanstva do družbe in za tehnično nadgradnjo ob hitrem tehnološkem razvoju, opozarja EBU.

Zveza dodaja, da je javni medijski servis v času epidemije dokazal svojo bistveno vlogo v družbi z zagotavljanjem verodostojnih in preverjenih informacij, pomembnih obvestil in izjav, izobraževalnih programov, podpore družbi in zabave.

Vlada je v četrtek predčasno razrešila tri člane nadzornega sveta Radiotelevizije Slovenija (RTVS) in imenovala tri nove. Matjaža Medveda, Ireno Ostrouško in Petro Majer bodo tako zamenjali Borut Rončević, Drago Zadergal (oba SDS) in Anton Tomažič (NSi).